**Prof. dr. Miroslav Verbič**

Miroslav Verbič je magistriral iz ekonometrije leta 2006 na Univerzi v Amsterdamu, doktoriral pa iz ekonomije leta 2007 na Univerzi v Ljubljani. Predava ekonometrijo in kvantitativne metode v financah na dodiplomskih in podiplomskih programih Ekonomske fakultete in Fakultete za matematiko in fiziko Univerze v Ljubljani ter kot gostujoči profesor v tujini. Med drugim je bil mentor petim doktorskim študentom, ki so študij že uspešno zaključili. Leta 2013 je preživel tri mesece kot gostujoči profesor in raziskovalec na Nacionalni univerzi Kyungpook v Daeguju, Južna Koreja. Od leta 2015 je strokovni evalvator programa Obzorje 2020 Izvajalske agencije za raziskave Evropske komisije. Od leta 2016 je član Etične komisije za znanstveno-raziskovalno delo Ekonomske fakultete Univerze v Ljubljani.

Njegovi raziskovalni interesi vključujejo ekonometrično modeliranje, modeliranje splošnega ravnovesja, modeliranje finančnega premoženja, analizo sistemov socialnega zavarovanja, ekonomiko blaginje ter okoljsko ekonomiko. Je avtor petih znanstvenih monografij ter več kot petdesetih znanstvenih člankov v mednarodnih revijah s faktorjem vpliva. Leta 2014 je Javna agencija za raziskovalno dejavnost Republike Slovenije njegovo raziskovalno delo prepoznala kot izjemni znanstveni dosežek na področju ekonomije, prejel pa je tudi prvo nagrado za najboljši objavljeni znanstveni članek Ekonomske fakultete Univerze v Ljubljani. Svojo raziskovalno dejavnost promovira kot član Econometric Society, International Association for Research in Income and Wealth, Royal Economic Society ter drugih profesionalnih združenj. Kot vodja ali sodelavec je vpleten v številne domače projekte in projekte Evropske komisije.